정조 9년
乙巳六月二十五日卯時。上御誠正閣。藥房都提調。吏兵房承旨。與守令邊將。詣臺臺臣入侍時。都提調徐命善。行都承旨李敬養。行左承旨李秉模。右承旨李亨元。左副承旨趙興鎭。右副承旨李祖承。同副承旨閔台爀。假注書朴蓍壽李德鉉。記事官金鳳顯尹行任。以次進伏訖。命善曰。日氣調和。聖體。若何。上曰。一樣矣。命善曰。王大妃殿氣候。何如。上曰。一樣矣。命善曰。惠慶宮。有茶飮煎入之命矣。今則氣候。何如。上曰。一時微感矣。上命書傳敎曰。因政稟有明日爲之之命。則政官待闕門開入來。否則以病不來。政院請牌。自是規例。而判書有闕。政事旣令今日爲之。而日已過辰刻。尙無去來。此自有政官以來所未有之事也。紀綱所在。萬萬駭然。吏曹參判沈豐之爲先罷職。下義禁府推考。以懲朝臣怠慢之習。參議黃昇源。聞已病狀云。牌招參政。上謂命善曰。昨日政席所聞。卿果聞知否。命善曰。未及聞知矣。上曰。昨日銓郞之擧措。予實莫知其意之所在也。以郞廳通淸事。堂郞半日相持。辭語之乖悖。擧措之駭痛。豈可以一口盡言哉。李勉兢。非不知嚴處。而徒歸怒蠅拔劍故只以拿處處分。而豈可拿處而止哉。郞廳則以兩通爲執。銓堂則單通相持。以至銓郞欲有所奏。么麽郞官。焉敢若是唐突乎。大抵朝廷是甚爻象。老論少論之說。何敢復提於今日乎。許多新逆。皆出於所謂老論名色之中。而人人恇怯。惟恐一言之脫口。苟度朝夕。莫念國事。甚至於近密之臣。亦不欲自處近密之名。避外人之言。汲汲焉自謀之不暇。若此而何能盡其無隱之義乎。無論某論某論。予豈欲扶抑於其間。以予觀之。則所謂少論。亦有何勳勞。而便欲坐收漁人之功乎。所謂老論之當初秉執。非不是矣。而五十年當局。無所忌憚。一轉而爲丙丁之逆。故家世族。自就殄滅。以至𤨧賊之輩而極矣。然自丙丁至今年。而猶且十年之久。而若乃師翰輩。則不過甲午乙未之間。揣予志之莫奪。相繼爲劇逆。論其日月之久近。又何如也。惟我先大王聖度如天。每示假借。而予則不然。決難容忍矣。且念先朝則或有對揚之臣。仰贊平蕩之治。而試觀今日。曾有一介體國者否。一進一退。卽舊時偏論時事。予之本心。何嘗髣髴於此。而卽今貌樣。甚於進退之時。一邊則將欲永塞而後已。如渠勉兢輩。乃欲專屬一邊。至有昨日之擧。渠安敢售此習於予之朝廷乎。太阿猶未倒柄。則渠輩豈可生心於此等事也。此後莫敢如是之意。卿等出傳。互相警戒。可也。命善曰。聖敎至當矣。上曰。銓郞之法。固欲一罷。而今若勉兢事。因以革罷。則反歸苟且之科。故姑爲置之矣。且以近來都政言之。大小官通擬之際。此黑則彼白。彼黑則此白。必以互對爲主。此豈朝廷間用人公平之道耶。其弊至使武弁輩。亦爲效嚬。南行宣薦。何等淸選。而謂以互對。苟充其數。薦拔專非其人。此豈非大可爲慮者乎。眞可謂不忍正視也。雖以銓格言之。銓郞之望。只有趙濟魯沈樂洙二人。則勢不得不通擬一人。以備三望。若如渠言。而兩通則一望爲四人。豈有如許銓格。必欲拔濟魯。抑何所據而然耶。此非一郞官所可闊狹。而至於勉兢。壞此不易之規。朝廷豈可以任渠所爲乎。渠輩專不知銓格之如何。但聞通擬之時。古有堂郞爭難之言。看作好事。乃有此擧。而便成規例。向來曺允大先發此習。勉兢又欲售放恣之習。無嚴甚矣。吏判則太柔弱。只請拿處。故予謂以失之太寬矣。參判則臨政除拜。意謂有助於政事。非徒無益。郞官擧措。何等羞辱。而竟無一言半辭。俛首聽命。庸劣極矣。如此而何可置之於銓任乎。右承旨以此筵話出傳也。命善曰。此莫非臣等不能對揚之致。伏承聖敎。惶悚無地矣。命善曰。提調趙時俊。以本職呈告。今日問安。不爲進參。故纔已啓請牌招矣。當此逐日監煎之時。不可遲待由限。一任其癏曠。令政院稟旨牌招。申飭行公。何如。上曰。依爲之。出擧條上命詣臺臺臣入侍。賤臣承命還奏曰。未及肅謝云矣。上命先爲入侍。賤臣承命出。與執義洪周萬。持平鄭景祚朴鎤。正言趙濟魯偕入進伏。上命吏曹判書參判前望單子入之。賤臣承命持入。參判李敬養落點。仍命出去。修整望筒入侍。上命兵批政官同爲入侍。賤臣承命出。與吏曹參判李敬養。參議黃昇源。佐郞申耆。兵曹參判李文源。參議柳誼。佐郞姜彙鈺等偕入進伏。仍命開政望筒斯速入之。上命在外書狀官改差。今日政差出。出榻敎敬養曰。玉堂多窠。今當差出。而擬望之人之少。相避竝擬。何如。上曰。依爲之。出擧條敬養曰。掌樂主簿金履鎬。昨日政。移拜戶曹正郞矣。戶曹正郞洪元燮。旣已仍任。則金履鎬亦似有次次仍任之道。故敢此仰達矣。上曰。依爲之。出擧條文源曰。新除授五衛將柳心源。以前任統虞候。方在任所。番次苟艱。今姑改差。何如。上曰。依爲之。出擧條命留待守令邊將以下次次進前。守令邊將察訪。初仕人等。以次進伏。奏職姓名訖。命退去。秉模曰。龍川府使沈。奏對之際。語多顚錯。推考。何如。上曰。依爲之。出擧條秉模曰。光陽縣監鄭泰曾。誤奏職名。擧措駭然。推考。何如。上曰。依之。出擧條興鎭曰。玉堂上下番俱空。已至多日。事甚未安。今日政新除授玉堂。竝卽牌招。以爲推移入直之地。何如。上曰。依爲之。出擧條上曰。引儀李繼祜汰去。出榻敎命時囚皆令今日捧拱。出榻敎上命兩司進前。執義洪周萬。持平鄭景祚朴鎤。正言趙濟魯等。以次進前曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。上曰。不允。周萬等曰。請還寢李觀源定配之命。更令王府。設鞫得情。上曰。不允。周萬等曰。請遲晩後物故罪人啓能。亟施孥籍之典。上曰。不允。周萬等曰。請令王府。一依古典。趾賊之等凶種之年未滿者。待其稍長。卽施邦刑。俾絶凶逆易種養禍之患。上曰。不允。周萬等曰。請亟寢煥億。島配之命。仍令王府。加刑得情。快施王章。上曰。不允。周萬等曰。請物故罪人衡。亟命王府。施以孥籍之典。上曰。不允。周萬等曰。請梟示罪人炯采。亟令王府。快施孥戮之典。上曰。不允。周萬等曰。請正刑罪人福榮。亟令王府。快施孥戮之典。上曰。不允。周萬等曰。請亟令王府。夏賊之親屬奴傔。嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗。更令王府。設鞫嚴問。期於得情。快正典刑。上曰。不允。執義洪周萬。持平鄭景祚朴鎤等曰。請大靜縣爲奴罪人金壽賢。依律處斷。上曰。不允。周萬曰。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。夬正王法。上曰。不允。周萬曰。請薪智島荐棘罪人瑩中。設鞫嚴問。夬施當律。上曰。不允。周萬曰。請大靜縣定配罪人聖中。亟令王府。設鞫嚴問。期於得情。夬正王法。上曰。不允。周萬曰。請物故罪人國榮。亟施孥籍之典。上曰。不允。周萬曰。請捕廳罪人煥九。亟令王府。嚴加鞫問。夬正典刑。上曰。不允。周萬曰。請亟寢李魯春島配之命。仍令王府。還囚南間。設鞫嚴問。期於得情。上曰。不允。周萬曰。請尹得孚。嚴鞫得情。上曰。不允。周萬曰。請李光殷。設鞫嚴問。期於得情。依律處斷。上曰。當量處。周萬曰。請渭原郡定配罪人炯魯。亟寢發配之命。仍令王府。設鞫得情。夬正王法。上曰。不允。周萬曰。請金斗默。抄選之望。亟施刊改之典。上曰。亟停勿煩。周萬曰。臣記聞前輩之言。則列邑守宰罷官之後。雖乏廉聲者。顧忌人言。不敢恣意於田舍之事。挽近以來。風俗大變。無論文蔭武。一佩郡符。貧富判焉。人不爲怪。從以譽之。世道至此。良可寒心。請申飭銓曹。自今以後。檢擬之際。各別審愼。以爲懲貪勵廉之地焉。上曰。依啓。出擧條祖承曰。執義洪周萬。傳啓之後。宜卽就坐。而乍退旋進。擧措顚錯。奏語亦甚荒雜。推考。何如。上曰。依爲之。出擧條周萬伏奏避嫌。上曰。出臺廳爲之。持平朴鎤曰。光陽縣監鄭泰增。淸問之下。奏對顚錯。擧措恇如此之人。不可置之於百里之任。請施罷職之典。上曰。依啓。出擧條正言趙濟魯進奏院啓。未及盡奏。多有做錯。上命當該臺臣推考。出榻敎濟魯曰。臣才識鹵莾。言議巽軟。本不合於淸朝耳目之任。而署經有命除旨遽下。他不暇顧。章皇出肅及登筵席。臺體生疎。莫重傳啓。經擧末端。至承問備之命。臣之昏謬顚錯。於是乎著矣。其何敢一刻晏然於臺次乎。請命遞斥臣職。上曰。勿辭。右副承旨李祖承曰。正言趙濟魯再啓煩瀆。退待物論矣。上曰。知道。命臺臣先退。上謂文源曰。戶判近日則稍勝。而厭我之症。果何如云耶。命善曰。二字之敎。苟有是也。罪將何居。上曰。此非深責之事。文源曰。渠之本心。豈或傲慢。而人品本異於衆。故臣亦每以此責勉。上命吏兵批政事望筒。期速擬入。敬養文源等次第擬入。上曰。餘窠尙多。日勢日晩。出去政廳爲之。命退。諸臣以次退出。